DKD moet plan maak vir etes in tronke | Maroela Media
DKD moet plan maak vir etes in tronke
Die departement van korrektiewe dienste (DKD) moet bontstaan om 'n alternatiewe plan vir voedselvoorsiening by van sy gevangenisse te beraam nadat African Global Operations, voorheen Bosasa, aangekondig het hy gaan aansoek doen om vrywillige likwidasie.
Dié besluit het gekom nadat banke die omstrede maatskappy soos 'n warm patat gelos en besluit het om nie langer met hom sake te doen nie. African Global Operations sit dus sonder enige bankrekeninge en sy hande is afgekap om sy sakebedrywighede voort te sit.
Die maatskappy is vroeër 'n multimiljoenrand kontrak toegeken om spysenieringsdienste aan meer as 20 Suid-Afrikaanse tronke te voorsien. Wanneer die maatskappy gelikwideer word, kan so veel as 4 500 mense hul werk verloor.
Singabakho Nxumalo, woordvoerder van die DKD, sê die departement het kennis geneem van African Global Operations se aankondiging rakende sy likwidasie en het gebeurlikheidsplanne in werking gestel om te verseker dat spysenieringsdienste by die betrokke korrektiewe sentrums nie ontwrig word nie.
"Die DKD het dringend 'n operasionele sentrum opgestel waar werkspanne onder leiding van spanleiers werk om 'n intensiewe bedryfsplan aan die gang te kry sodat daar 'n gladde oorskakeling is in die geval dat spysenieringsdienste gestaak word.
"Enige onderbreking van dienste sal beperk wees tot sewe van die DKD se 46 bestuursareas – dit sal 46 434 gevangenes raak, sowat 29% van die hele gevangenesbevolking," sê Nxumalo.
Beamptes van die DKD sou gister met die nasionale tesourie vergader om stelsels gereed te kry wanneer African Global Operations sy dienste staak.
Nxumalo sê sedert die onthullings voor die kommissie van ondersoek na staatskaping gemaak is rakende beweerde omkooptransaksies sodat DKD-kontrakte aan Bosasa toegeken word, het die departement begin om al sy spysenieringskontrakte te hersien.
"Die departement is reeds in 'n gevorderde stadium om 'n alternatiewe spyseniersdiensteplan te ontwikkel. 'n Oudit is ook gedoen waartydens daar onder meer gekyk is na die toestand van die kombuise, onder meer infrastruktuur en toerusting, die finansiële en menslike hulpbronne, die stelsels wat in werking gestel is om bederfbare voedselprodukte te bekom en die standaard van die bedryfsprosedures," sê hy.
"Wat nou noodsaaklik is, is om seker te maak dat die korrektiewe sentrums voortgaan om bedryf te word sonder ontwrigting wat dalk kan gebeur deur die oorskakeling na nuwe spysenieringsdienste by ons sentrums."
Ek het verstaan dat Bosassa betaal is vir spyseniering dienste wat nie gelewer is nie? Hoe dan nou?
Soos ek Mnr Bloem se getuienis verstaan het, het Bosasa eindelik niks gedoen wat kos voorsiening aanbetref nie, daar hoort dus geen probleem te wees nie.
En nou wag die volgende BEE en ANC gesinde maatskappy en staan reg om te skep.
Nuuskierig om te sien wie dit gaan wees.
Voor die kommuniste oorgeneem het was die gevangenisse basies selfonderhoudend met groente verbouing, varkboerdery en melkbeeste.
aangesien ons wat vir daardie etes betaal (wetsgehoorsame PAYE mense) geen sê het oor ons geld wat so gevat word elke maand,
wil ek net sê ons JUIG ek kan nie 'n veer meer voel wat word van my PAYE wat elke maand gevat word en nie gaan vir dit waarvoor dit bedoel is!
ANC sal wel 'n haas uit die hoed ruk voor die arme bloedjies doodgaan van die honger aangesien van ons grootste misdade en sindikate uit tronke bestuur word